Keir Starmer

**Keir Starmer** (London, 2. septembar 1962) je britanski političar i barister. Trenutno je na funkciji premijera Ujedinjenog Kraljevstva i lidera Laburističke stranke. Član je parlamenta za Holborn and St Pancras od 2015. godine. Prethodno je bio direktor Javnog tužilaštva od 2008. do 2013. godine.

Starmer je rođen u Londonu, a odrastao u Surreyu, gde je pohađao gimnaziju. Diplomirao je pravo na Univerzitetu u Leedsu 1985. godine i završio postdiplomske studije građanskog prava na Univerzitetu u Oxfordu 1986. godine. Nakon što je pozvan u advokatsku komoru, Starmer se pretežno bavio poslovima krivične odbrane, specijalizući se za pitanja ljudskih prava. Imenovan je za Kraljičinog savetnika 2002, a 2008. je postao direktor Javnog tužilaštva i šef Kraljevske tužilačke službe, držeći ove funkcije do 2013. godine. Krajem svog petogodišnjeg mandata na mestu direktora Javnog tužilaštva, proglašen je za viteza 2014. godine.

Izabran za poslanika u Domu komuna na opštim izborima 2015. godine, Starmer je postavljen na poziciju ministra u senci za imigraciju od strane novog partijskog lidera Jeremya Corbyna u septembru 2015. godine. On je 2016. podneo ostavku u znak protesta protiv Corbynovog vođstva, ali je kasnije te godine prihvatio novu funkciju pod Corbynom kao državni sekretar u senci za izlazak Ujedinjenog Kraljevstva iz Evropske unije nakon referenduma o članstvu u EU. Starmer se zalagao za drugi referendum o Brexitu, rekavši da će glasati za „ostanak u Uniji”; ova politika je na kraju uključena u izbornu platformu laburista 2019. godine.

Nakon što je Corbyn podneo ostavku nakon poraza laburista na opštim izborima 2019, Starmer je pobedio na izborima za vođstvo stranke sledeće godine. Njegovo rukovodstvo karakteriše kretanje stranke ka političkom centru i odbacivanje većeg dela levičarske platforme njegove liderske kampanje, kao i protivljenje nekim od odgovora vlade na pandemiju COVID-a 19 i pitanjima kao što su Partygate, mini-budžet iz septembra 2022. i kriza životnih troškova. Starmer je naglasio važnost eliminacije antisemitizma u Laburističkoj partiji. Godine 2023. postavio je pet misija za laburističku vladu, posebnu pažnju posvećujući pitanjima kao što su ekonomski rast, zdravlje, obnovljiva energija, kriminal i obrazovanje.

## Rani život i obrazovanje
Starmer je rođen 2. septembra 1962. u londonskoj opštini Southwark. Odrastao je u gradu Oxted u Surreyu. Bio je drugo od četvoro dece medicinske sestre Josephine (devojačkog prezimena Baker) i proizvođača alata Rodneya Starmera. Njegova majka je imala StilLovu bolest. Njegovi roditelji su bili pristalice Laburističke stranke, i navodno su ga nazvali po prvom parlamentarnom lideru stranke, Keiru Hardyju, iako je Starmer 2015. izjavio da ne zna da li je to istina.

On je položio ispit 11-plus i upisao Reigate Grammar School, tada dobrovoljno selektivnu gimnaziju. Škola je pretvorena u nezavisnu školu koja se plaća 1976. godine, dok je on bio učenik. Uslovi ove promene bili su takvi da njegovi roditelji nisu bili obavezni da plaćaju njegovo školovanje dok nije napunio 16 godina, a kada je stigao do te tačke, škola, sada dobrotvorna, dodelila mu je stipendiju koja mu je omogućila da tamo završi školovanje bez roditeljskog doprinosa. Predmeti koje je odabrao za specijalističke studije u poslednje dve godine u školi bili su matematika, muzika i fizika, na kojima je postigao A nivo uspeha. Među njegovim kolegama iz razreda bili su muzičar Norman Cook (Fatboy Slim), uz koga je Starmer išao na časove violine; Andrew Cooper, koji je kasnije postao per Konzervativne stranke; i budući konzervativni novinar Andrew Sullivan. Prema Starmeru, on i Sullivan su se „razmimoilazili oko svega ... politike, religije. Bilo čega.”

U svojim tinejdžerskim godinama, Starmer je bio aktivan u laburističkoj politici; on je bio član Mladih socijalista Laburističke stranke sa 16 godina. Keir je bio mlađi izvođač u Guildhall školi za muziku i dramu do svoje 18. godine i svirao je flautu, klavir, blok flautu i violinu. Početkom 1980-ih, Starmera je policija uhvatila kako ilegalno prodaje sladoled dok je pokušavao da zaradi novac tokom odmora na francuskoj rivijeri. Izbegao je incident bez kazne, osim što su mu zaplenili sladoled. Starmer je studirao pravo na Univerzitetu u Leedsu, postao je član univerzitetskog Laburističkog kluba i diplomirao sa počastima prve klase i diplomom prava 1985. godine, postavši prvi član njegove porodice koji je diplomirao. On je pohađao je postdiplomske studije na koledžu St Edmund Hall u Oxfordu, diplomirao je na Univerzitetu u Oxfordu u oblasti građanskog prava 1986. godine. Od 1986. do 1987. Starmer je bio urednik *Socijalističkih alternativa*, trockističkog radikalnog časopisa. Časopis je izdavala organizacija pod istim imenom, koja je predstavljala britansku sekciju Međunarodne revolucionarne marksističke tendencije.

## Pravna karijera
### Barister
Starmer je postao barister 1987. u advokatskoj komori Middle Temple, a tamo je postao i benčer (stariji član komore) 2009. godine. Služio je kao pravni zastupnik za interesnu grupu Liberty do 1990. godine. Starmer je bio član Doughty Street Chambers-a od 1990. pa nadalje, prvenstveno radeći na pitanjima ljudskih prava. Dok je radio u pomenutoj komori, upoznao je svoju buduću suprugu Victoriu Alexander, advokata koja je radila na istom slučaju.

Starmer je bio primljen u advokatsku komoru u nekoliko karipskih zemalja, gde je branio osuđenike osuđene na smrtnu kaznu. Godine 1999. Starmer je bio mlađi advokat na žalbi Lee Clegg-a, vojnika osuđenog za ubistvo. Starmer je pomagao Helen Steel i Davidu Morrisu u procesu McLibel, u suđenju i žalbenom postupku pred engleskim sudovima, a zastupao ih je i na Evropskom sudu. Starmer je imenovan za Kraljičinog savetnika 9. aprila 2002, sa 39 godina. Iste godine postao je zajednički šef Doughty Street Chambers-a. Godine 2005. Starmer je izjavio: „Postao sam Kraljičin savetnik, što je čudno jer sam često predlagao ukidanje monarhije”.

Starmer je bio savetnik za ljudska prava u Policijskom odboru Severne Irske i Udruženju glavnih policijskih službenika, a takođe je bio i član savetodavnog odbora za smrtnu kaznu Kancelarije za spoljne poslove, Commonwealth i razvoj od 2002. do 2008. godine. Odbor Severne Irske bio je važan činilac zbližavanja zajednice nakon Sporazuma iz Belfasta, a Starmer je kasnije naveo svoj rad pri policiji u Severnoj Irskoj kao ključni uticaj na njegovu odluku da nastavi političku karijeru: „Neke od stvari za koje sam mislio da je bilo potrebno da se promene u policijskim službama postigli smo brže nego što smo postigli u strateškim parnicama... Bolje sam shvatio kako se možete promeniti ako budete unutra i zadobijete poverenje ljudi”.

### Direktor Javnog tužilaštva

U julu 2008. godine, Patricia Scotland, državna tužiteljka Engleske i Velsa, imenovala je Starmera za novog šefa Kraljevske tužilačke službe i direktora Javnog tužilaštva. On je preuzeo dužnost od Kena Macdonalda, koji je javno podržao njegovo imenovanje, 1. novembra 2008. godine. Smatralo se da će Starmer staviti fokus na ljudska prava u pravni sistem. Godine 2011. uveo je reforme koje su uključivale „prvo probno saslušanje bez papirologije”. Na ovoj poziciji, Starmer se bavio znatnim brojem velikih slučajeva, uključujući slučaj ubistva Stephena Lawrencea.

U februaru 2010, Starmer je objavio odluku Kraljevske tužilačke službe da krivično goni tri poslanika iz redova laburista i jednog konzervativca za prekršaje u vezi sa lažnim predračunom nakon skandala sa parlamentarnim troškovima, od kojih su svi proglašeni krivima. Tokom nereda u Engleskoj 2011, Starmer je prioritizirao brzo procesuiranje izgrednika u odnosu na duge kazne, za šta je kasnije smatrao da je pomoglo da se „situacija vrati pod kontrolu”. U februaru 2012, Starmer je najavio da će Chris Huhne biti krivično gonjen zbog ometanja toka istrage, rekavši u vezi sa slučajem da „tamo gde ima dovoljno dokaza ne bežimo od krivičnog gonjenja političara”. Godine 2013, Starmer je najavio promene u načinu na koji se vodi istraga o seksualnom zlostavljanju tokom operacije Yewtree, uključujući panel za razmatranje istorijskih žalbi.

Starmer je podneo ostavku na mesto direktora Javnog tužilaštva u novembru 2013. godine, a zamenila ga je Alison Saunders. Od 2011. do 2014. Starmer je dobio počasne diplome na nekoliko univerziteta, a imenovan je za viteza prilikom novogodišnjih počasti 2014. zbog zasluga u pravu i krivičnom pravosuđu.

## Reference

## Vanjske veze
*